erhwenkuo/poetry-chinese-zhtw huggingface dataset:
醉蓬萊
作者：劉子寰（宋）

正花深繡閣，帶拂流酥，暖簾初試。窈窕笙歌，擁新鮮珠翠。豔菊留金，早梅催粉，趁得瑤池會。畫館凝香，仙家正住，芙蓉城裡。裼寢開祥，玉枝祝壽，列院歡娛，滿堂佳瑞。福壽雙星，現碧霄雲際。京兆時妝，如皋樂事，佔世間榮貴。象服魚軒，疏封大國，齊眉千歲。
霜天曉角
作者：劉子寰（宋）

滿前兒女。今日都歡聚。今也阿彌八十，兒也五十五。瓷甌並瓦注。山歌和社舞。但管年年強健，妝成個、西王母。
沁園春
作者：劉子寰（宋）

長壽真人，玉佩瓊裾，霞衣月裳。趁桃迎初度，千年方熟，蒲經端午，三日留春。蘭杜綏旌，芙蓉搴蓋，飛下清源雲水鄉。摛煙霧，引天機組織，官樣文章。丁年璧水橫翔。餘剩馥殘膏沾四方。仰平生聲望，九霄星斗，方來事業，萬里風檣。經世規模，出塵豐骨，須合盛之白玉堂。軒騰去，看雍容槐棘，福艾耆龐。
謁金門
作者：姚鏞（宋）

吟院靜。遲日自行花影。燻透水沈雲滿鼎。晚妝窺露井。飛絮遊絲無定。誤了鶯鶯相等。欲喚海棠教睡醒。奈何春不肯。
霓裳中序第一
作者：尹煥（宋）

青顰粲素靨。海國仙人偏耐熱。餐盡香風露屑。便萬里凌空，肯憑蓮葉。盈盈步月。悄似憐、輕去瑤闕。人何在，憶渠痴小，點點愛輕撅。愁絕。舊遊輕別。忍重看、鎖香金篋。淒涼清夜簟席。杳杳詩魂，真化風蝶。冷香清到骨。夢十里、梅花霽雪。歸來也，懨懨心事，自共素娥說。
眼兒媚
作者：尹煥（宋）

垂楊嫋嫋蘸清漪。明綠染春絲。市橋繫馬，旗亭沽酒，無限相思。雲梳雨洗風前舞，一好百般宜。不知為甚，落花時節，都是顰眉。
唐多令
作者：尹煥（宋）

蘋末轉清商。溪聲供夕涼。緩傳杯、催喚紅妝。慢綰烏雲新浴罷，裙拂地、水沈香。歌短舊情長。重來驚鬢霜。悵綠陰、青子成雙。說著前歡佯不睬，揚蓮子、打鴛鴦。
沁園春
作者：夏元鼎（宋）

大道無名，金丹有驗，工夫片時。似嬰兒嬌俊，不離門戶，盈盈奼女，緩步深幃。二八當年，黃婆匹配，隔礙潛通勢似危。須臾見，見靈明寶藏，一點星飛。其時。似執躬圭。深保護陰陽造化兒。轉南辰北斗，迴風混合，雷轟雨驟，只許天知。夢幻浮生，天長地久，雲路著鞭休要遲。金不壞，合朋合德，三教同歸。
沁園春
作者：夏元鼎（宋）

太極才分，鴻濛鑿破，雲收霧開。見曦魂蟾魄，升沈晝夜，光含永珍，機應丹臺。火裡栽蓮，水中捉月，兩個人人暗去來。鵲橋畔，任傳神送氣，巽戶轟雷。微哉。火候休猜。無師授徒勞顏閔材。問從頭下手，收因結果，爭魂奪命，何處胚胎。小法旁門，幸勤一世，謾道修真不惹埃。爭如我，水晶宮裡，獨步瓊階。
沁園春
作者：夏元鼎（宋）

天下江山，無如甘露，多景樓前。有謫仙公子，依山傍水，結茅築圃，花竹森然。四季風光，一生樂事，真個壺中別有天。亭臺巧，一琴一鶴，泥絮心田。不須塊坐參禪。也不要區區學掛冠。但對境無心，山林鐘鼎，流行坎止，鬧裡偷閒。向上玄關，南辰北斗，晝夜璇璣煉火還。分明見，本來面目，不是遊魂。
水調歌頭
作者：夏元鼎（宋）

採取鉛須密，誠意辨妍媸。休教錯認，奪來鼎內及其時。二物分明真偽，一得還君永得，此事契天機。記取元陽動，妙用在虛危。法寅申，行子午，總皆非。自然時節，夢裡也教知。不屬精津氣血，不是肺肝心腎，真土亦非脾。言下洩多矣，凡輩奈無知。
水調歌頭
作者：夏元鼎（宋）

要識刀圭訣，一味水銀鉛。驢名馬字，九三四八萬千般。愚底轉生分別，劃地喚爺作父，荊棘滿心田。去道日以遠，至老昧蹄筌。譬如人，歸故國，上輕帆。順風得路，夜裡也行船。豈問經州過縣，管取投明須到，舟子自能牽。悟道亦如此，半句不相干。
水調歌頭
作者：夏元鼎（宋）

耳目身之寶，固塞勿飛揚。存無守有，中間無念以為常。把定玄關一竅，視聽盡收歸裡，坎兌互堤防。寤寐神依抱，形氣兩相忘。圓陀陀，光爍爍，貌堂堂。分明真我，罔象裡全彰。此即非空非色，自是本來面目，陰鼎煉元陽。出世真如佛，餘二莫思量。
水調歌頭
作者：夏元鼎（宋）

真一北方氣，玄武產先天。自然感合，蛇兒卻把黑龜纏。便是蟾烏遇朔，親見虎龍吞啖，頃刻過崑崙。赤黑達表裡，煉就水銀鉛。有中無，無中有，兩玄玄。生身來處，逆順聖凡分。下士聞之大笑，不笑不足為道，難為俗人論。士塞命門了，去住管由君。
水調歌頭
作者：夏元鼎（宋）

律應黃鍾候，天地尚胚渾。騰騰一氣，家園平地一枝春。下手依時急採，莫放中宮芽溢，害裡卻生恩。火候精勤處，加減武和文。定浮沈，明主客，別疏親。真鉛留汞，造化合乾坤。此是身中靈寶，誰信龍從火出，二八共成斤。些子希夷法，只在弄精魂。
水調歌頭
作者：夏元鼎（宋）

擒得鉛歸舍，進火莫教遲。抽添沐浴，臨爐一意且防危。只為嬰兒未壯，全藉黃婆養育，丁老共扶持。火力頻加減，外藥亦如之。汞生芽，鉛作祖，土刀圭。火生於木，炎盛汞還飛。要得水銀真死，須待陰浮陽伏，雜類降灰池。用鉛終不用，古語豈吾欺。
水調歌頭
作者：夏元鼎（宋）

要躡天仙步，金丹是法身。不知謂氣，須還識後自然真。大道從花孕子，點出箇中陰魄，烏兔合陽魂。北斗隨罡轉，天地正氤氳。採依時，煉依法，莫辭勤。立躋聖域，從此脫沈淪。夜氣正當過半，龍虎自然蟄動，勢欲撼乾坤。片餉工夫耳，莊算八千春。
水調歌頭
作者：夏元鼎（宋）

神氣精三藥，舉世沒人知。氣隨精化，鎮常神逐氣無歸。心地不明天巧，業識更纏地網，背卻上天梯。今古多豪傑，生死醉如泥。樹頭珠，潭底日，顯金機。兩般識破，性命更何疑。活捉金精入木，煉就當初真一，方表丈夫兒。信取玄中趣，端的世間稀。
水調歌頭
作者：夏元鼎（宋）

聞道不嫌晚，悟了莫悠悠。遇時不煉，今生烏兔恐難留。些子乾坤簡易，不問在朝居市，達者盡堪修。火候無斤兩，大藥本非遙。守旁門，囚冷屋，望升超。迷迷相授，生死不相饒。未識先天一氣，孰辨五行生剋，不向眼前求。試道工夫易，福薄又難消。
水調歌頭
作者：夏元鼎（宋）

我有一竿竹，偏會取根源。從來汲水桔槔，直挈上西天。不許常人著手，管定竿頭先折，提桶落寒泉。撥得機關轉，北斗向南看。仗迴風，乘偃月，勿波瀾。麻姑此日，西北見張騫。選佛妙高峰頂，飲罷醍醐似醉，獨坐玩嬋娟。水湛月明處，太極更無前。
西江月
作者：夏元鼎（宋）

四十修真學道，金魚要換金丹。龜齡鶴算不知年。行滿身沖霄漢。此事希夷玄奧，功參造化難言。眼前有藥耀山川。好把元陽修煉。
西江月
作者：夏元鼎（宋）

面目本來是道，陰陽造化成丹。騎牛尋犢不知原。真是三家村漢。古聖立言設象，後人得象忘言。且如乾畫必三川。舍此如何烹煉。
西江月
作者：夏元鼎（宋）

太一畫前是道，全憑龍虎成丹。九還七返保長年。好個逍遙閒漢。日詣金門玉殿，青衣引贊無言。迴風混合萬神安。功向虛無中煉。
西江月
作者：夏元鼎（宋）

舉世沈迷大道，傍門小法求丹。咽津納氣等成仙。真個無知痴漢。何異雄雞抱卵，夢同啞子交言。陰陽非類隔天淵。總是盲修瞎煉。
西江月
作者：夏元鼎（宋）

不死谷神妙道，杳冥中有還丹。坤牛乾馬運無邊。卻是修行真漢。脫去名韁利鎖，金童玉女傳言。工夫片餉徹玄關。水火從教法煉。
西江月
作者：夏元鼎（宋）

大隱居塵奉道，衰顏能返朱丹。要須有主種三田。方免驅馳淮漢。天下江山第一，崑崙景勝何言。希夷妙處集真仙。默默重簾修煉。
西江月
作者：夏元鼎（宋）

萬里擔簦訪道，要知一點靈丹。日烏月兔在朝元。豈在迢迢雲漢。罔象求珠易得，離明契後難言。五金八石是虛傳。爭似陽修陰煉。
西江月
作者：夏元鼎（宋）

達磨西來說道，十年面壁安丹。爭知水火不交煎。因果謾成羅漢。仰箭射空力盡，依然墜地何言。虛空拶破強參禪。肯把金丹燒煉。
西江月
作者：夏元鼎（宋）

幾載雞窗求道，費他兔楮鉛丹。經書子史盡蹄筌。鹿走徒嗟秦漢。百代興亡瞬息，徒留紙上陳言。誰知太始道常存。烏兔仙家修煉。
西江月
作者：夏元鼎（宋）

行處青牛引道，飛來鶴頂呈丹。談玄玉局在西川。此日方當龍漢。千載寂寥吾道，可憐平叔多言。畫蛇添足悟真篇。付與誰人修煉。
水調歌頭
作者：夏元鼎（宋）

三三乾妙畫，佑聖誕彌塵。北方壬癸，水生於坎產元精。一數先天有象，元始化生相應，靈氣屬陽神。壽永齊天地，萬物盡回春。說龜蛇，名黑殺，蘊深仁。陰中陽長，要知害裡卻生恩。此意宜參造化，正是金丹大道，不在咽精津。富貴公方逼，肯問出人倫。
水調歌頭
作者：夏元鼎（宋）

人身藏宇宙，烏兔走西東。晝舒夜卷，不拘春夏與秋冬。存想非心非腎，吐納非精非氣，子午謾行功。一點真靈寶，混合自迴風。感嬰兒，交奼女，愛丁公。黃婆匹配，一時辰內上仙宮。恍惚無中有象，陽火陰符密契，大道屬鴻濛。火候能調理，天地與無窮。
西江月
作者：夏元鼎（宋）

甘露醴泉天降，瓊漿玉液仙方。一壺馥郁噴天香。麴糵人間怎釀。要使周天火候，不應錯認風光。浮沈清濁自斟量。日醉蓬萊方丈。
西江月
作者：夏元鼎（宋）

萬匯陽春吐秀，爭如雀舌含英。先天一氣社前升。啖出崑崙峰頂。要得丁公煅煉，飛成寶屑窗塵。蜜脾神用脫金形。送與仙翁體認。
賀新郎
作者：夏元鼎（宋）

天上神仙路。問誰能、超凡入聖，平虛交付。三島十洲無限景，穩駕鸞輿鶴馭。更馴伏、木龍金虎。造化小兒真劇戲，煉陽精、要戴乾為父。須定力，似愚魯。三旬一遇交烏兔。便丹成、天長地久，桑田變否。四象五行攢簇處，全藉黃婆真土。無私授、人多胡做。堪嘆紅塵聲利客，向花朝月夕尋妝婦。應不解，乘槎去。
滿江紅
作者：夏元鼎（宋）

人世何為，江湖上、漁蓑堪老。鳴榔處，汪汪萬頃，清波無垢。欸乃一聲虛谷應，夷猶短棹關心否。向晚來、垂釣傍寒汀，牽星斗。砂磧畔，蒹葭茂。煙波際，盟鷗友。喜清風明月，多情相守。紫綬金章朝路險，青蓑箬笠滄溟浩。舍浮雲、富貴樂天真，釃江酒。
滿庭芳
作者：夏元鼎（宋）

久視長生，登仙大道，思量無甚神通。正心誠意，儒釋道俱同。雖是無為清淨，依然要、八面玲瓏。朝朝見，日烏月兔，造化運西東。黃婆能匹配，天機玄妙，朔會相逢。正三旬一遇，訊息無窮。不待存心想腎，非關是、打坐談空。君知否，靈明寶藏，收在水晶宮。
西河
作者：王野（宋）

天下事。問天怎忍如此。陵圖誰把獻君王，結愁未已。少豪氣概總成塵，空餘白骨黃葦。千古恨，吾老矣。東遊曾吊淮水。繡春臺上一回登，一回搵淚。醉歸撫劍倚西風，江濤猶壯人意。只今袖手野色裡。望長淮、猶二千里。縱有英心誰寄。近新來、又報胡塵起。絕域張騫歸來未。
六州歌頭
作者：王野（宋）

龍蟠虎踞，今古帝王州。水如淮，山似洛，鳳來遊。五雲浮。宇宙無終極，千載恨，六朝事，同一夢休。更莫問閒愁。風景悠悠。得似青溪曲，著我扁舟。對殘煙衰草，滿目是清秋。白鷺汀洲。夕陽收。黃旗紫蓋，中興運，鍾王氣，護金甌。駐遊蹕，開行殿，夾朱樓。送華輈。萬里長江險，集鴻雁，列貔貅。掃關河，清海岱，志應酬。機會何常，鶴唳風聲處，天意人謀。臣今雖老，未遣壯心休。擊楫中流。
沁園春
作者：王野（宋）

月地雲階，碧山丹水，春滿北園。正慈闈初度，酡顏綠髮，黃堂稱壽，畫戟朱幡。戲彩斕斑，安輿遊衍，未數當時萊與潘。今朝好，把一家和氣，散在千門。潛藩。誤玷君恩。人尚說、淳熙前狀元。幸物情如舊，親年未老，且開玉帳，共祝金樽。羅綺飄香，管絃度曲，晚歲歡娛誰與論。亭峰宴，似仙家大姥，盡見曾孫。
水調歌頭
作者：哀長吉（宋）

紫陌風光好，繡閣綺羅香。相將人月圓夜，早慶賀新郎。先自少年心意，為惜殢人嬌態，久俟願成雙。此夕于飛樂，共學燕歸梁。索酒子，迎仙客，醉紅妝。訴衷情處，些兒好語意難忘。但願千秋歲裡，結取萬年歡會，恩愛應天長。行喜長春宅，蘭玉滿庭芳。
齊天樂
作者：哀長吉（宋）

青鸞海上傳芳信。藍田路入仙境。萬卷書傳，六奇計運，冰玉炯然清潤。帷褰鳳錦。□鏡啟鸞臺，煙橫鴛枕。一笑相迎，一雙兩好恰廝稱。風流人在仙隱。更一縣、陶柳春近。夢想金桃，宴分玉果，指日送嘗湯餅。枌榆接畛。管此去親盟，鎮長交聘。自古朱陳，一村惟兩姓。
朝中措
作者：哀長吉（宋）

自從佳偶共黃姑。幾見設門弧。方喜階庭聯玉，又聞老蚌生珠。一門三秀，賈家虎子，薛氏鸞雛。從此公侯袞袞，看看百子成圖。
西江月
作者：哀長吉（宋）

百和香凝寶絡，長生酒滿金尊。蔥蔥佳氣靄庭萱。同把椿齡祝願。玉樹已生謝砌，孫枝復長於門。佇看百子共千孫。此去公侯袞袞。
瑞鶴仙
作者：哀長吉（宋）

天基佳節後。又詩詠嵩生，賢歌天佑。千齡運非偶。慶一堂風虎，雲龍感召，相門華胄。盛少屈、一錢太守。聽吏歌、一逕棠陰，民頌兩岐麥秀。知否。海峰天柱，道骨仙風，總天所授。席虛機右。金甌下，署名久。佇泥封飛下，沙堤歸去，指日家聲復舊。年年獻、金鑑千秋，玉卮萬壽。
瑞鶴仙
作者：哀長吉（宋）

小春天未雪。見兩蕊三花，放梅時節。昴宿孕人傑。對梅花雪片，平分風月。冰清玉潔。天賦與、仙風道骨。更等閒、來訪劉仙，覓取秘傳真訣。聞說。輝聯臺宿，瑞應文昌，世承閥閱。相門事業。有祖父、舊風烈。管泥封飛下，沙堤歸來，光復青氈舊物。慶家傳、八葉聯芳，又添一葉。
沁園春
作者：黃師參（宋）

谷口高人，偶溯明河，近尺五天。見紫霄宮闕，空中突兀，玉皇姬侍，雲裡蹁躚。滴露研朱，披肝作紙，細寫靈均孤憤篇。排雲叫，奈大鈞不管，沙界三千。語高天上驚傳。早斥去人間伴謫仙。念赤城丹籍，香名空在，蓬萊弱水，欲到無緣。還倚枯槎，飄然歸去，回首清都若個邊。家山好，有一灣風月，小小漁船。
祝英臺近
作者：李義山（宋）

夏初臨，春正滿，花事在紅藥。一陣光風，香霧噴珠箔。畫堂舊日張家，夢中玉燕，早拂曉、飛來簾幕。酒深酌。曾記走馬長安，功名戲樊郭。螺浦如杯，豪氣怎生著。直須用了圮編，封侯萬戶，卻歸共、赤松翁約。
風瀑竹
作者：牟子才（宋）

閣住杏花雨。便新晴、等閒勾引，香車成霧。璧月光中簫鳳遠，嫋嫋餘音如縷。誚一似、群仙府。天意乍隨人意好，漸星橋、度漢珠還浦。又何啻、列千炬。晚來乍覺陰盤固。笑人間、玉瓶瑤瑟，錦茵雕俎。無限昇平宣政曲，回首中原何處。慨鳴鏑、已無宮武。撲面胡塵渾未掃，強歡謳、還肯軒昂否。縈舊恨，為誰賦。
水調歌頭
作者：戴翼（宋）

嵩嶽周王佐，昴宿漢宗臣。從來間世英傑，出則致昇平。況我皇華直指，元是福星出現，來此活生靈。五百歲初度，十一郡歡忻。挽西江，蘇涸轍，洗塵埃。笑談頃刻間宜，宇宙變為春。澤滿贛川無限，福與崆峒齊聳，頌詠幾多人。瀲灩一卮壽，願早秉洪鈞。
水調歌頭
作者：戴翼（宋）

渤海賣刀劍，河漢洗戎兵。千金六月一雨，萬隴稼雲橫。時節可人如許，天意開祥有在，申月嶽生申。五百歲初度，千萬戶歡聲。棟樑材，霖雨手，廟堂身。日邊褒璽已到，豈久試魚城。快上承明步武，展盡玉堂事業，再使舊氈青。公壽更天遠，鼻祖等長生。
水調歌頭
作者：徐經孫（宋）

客問矩山老，何事得優遊。追數平生出處，為客賦歌頭。三十五時僥倖，四十三年仕宦，七十□歸休。頂踵皆君賜，天地德難酬。書數冊，棋兩局，酒三甌。此是日中受用，誰劣又誰優。寒則擁爐曝背，暖則尋花問柳，乘興狎沙鷗。知足又知止，客亦許之不。
百字令・念奴嬌
作者：徐經孫（宋）

八旬加二，荷君天垂祐，扶持老拙。目送新來簷外燕，手揀好花輕折。比似去年，十分強健，日看朱詩說。篇三百五，歲前盡有披閱。天教兩子供官，一男留養，左右相娛悅。五見孫枝三弄授，童冠參差袍笏。四侍鰲峰，拿舟在即，次五今圓月。曾孫淳老，想能隨叔嬉劣。
哨遍
作者：徐經孫（宋）

江山風月，耳目聲色。取之無禁，用之不竭。造物之無盡藏，月白風清，有客有酒。踞虎登龍，放舟中流。聽其所止而休焉。歸去來兮，昨非今是。舊菊都荒，新松老矣。吾年今已如此。歸去來兮，忘我忘世。草木欣榮，幽人感此。吾生行且休矣。
乳燕飛・賀新郎
作者：徐經孫（宋）

一雨炎□洗。似天知、溪山佳處，玳筵珠履。六十年前今朝慶，門左桑弧蓬矢。也似恁、鬱蔥佳氣。綠鬢童顏春未老，問壽星、模樣君真是。新甲子，從頭起。應門有子能承志。總人間、皺眉底事，不關君耳。看不日孫枝毓秀，袞袞教人滿意。更又報、門闌多喜。飽受人生真富貴，便蟠桃、三熟堪彈指。知幾個，千秋歲。
鷓鴣天
作者：徐經孫（宋）

安分隨緣事事宜。平生快活過年時。長歌赤壁動坡賦，又詠歸來元亮詞。開八帙，望期頤。人生如此古猶稀。香飄金粟如來供，歲歲今朝薦酒卮。
八聲甘州
作者：馮去非（宋）

買扁舟、載月過長橋，回首夢耶非。問往日三高，清風萬古，繼者伊誰。惟有茶煙輕揚，零露溼蓴絲。西子知何處，鴻怨蛩悲。遙想家山好在，正倚天青壁，石瘦雲肥。甚拋奇嚲秀，猿鶴互猜疑。歸去好、散人相國，迥升沈、畢竟總塵泥。須還我，松間舊隱，竹上新詩。
點絳唇
作者：馮去非（宋）

秋滿孤篷，翠蒲紅蓼留人住。一簾香縷。邊影驚鴻度。小據胡床，舊事新情緒。憑誰訴。蠟燈犀塵。擬共西風語。
喜遷鶯
作者：馮去非（宋）

涼生遙渚。正綠芰擎霜，黃花招雨。雁外漁村，蛩邊蟹舍，絳葉滿秋來路。世事不離雙鬢，遠夢偏欺孤旅。送望眼，但憑舷微笑，書空無語。慵覷。清鏡裡，十載征塵，長把朱顏汙。借箸青油，揮毫紫塞，舊事不堪重舉。間闊故山猿鶴，冷落同盟鷗鷺。倦遊也，便檣雲柁月，浩歌歸去。
酹江月・念奴嬌
作者：熊大經（宋）

人生八十，自兒時祝願，這般年數。滴露研朱輕點筆，個個眉心丹字。萱草叢邊，梅花香裡，真有人如此。紅顏青鬢，兒時依舊相似。堪笑生子愚痴，投身枳棘，欲了官中事。萬疊關山遙望眼，遐瞬白雲飛處。膝下稱觴，門前問寢，幸有嵩謨子。更望此去，十分好學彭祖。
喜遷鶯
作者：張□□（宋）

英聲初發。記舍選齊驅，祖鞭先著。風月平分，尊罍談舊，各已蒼顏白髮。屈指待拚一醉，祝生申嵩嶽。怎知道，為清湘□潤，暫移賢傑。休說。予心渴，里巷爭先，擬持杯階闥。畢竟人間，賞心樂事，種種盡歸緣法。拈取瑞香一瓣，爇向湘山名剎。無量壽，和一身見在，兩尊菩薩。
失調名
作者：趙某（宋）

□□□□皆乃，□□流垂□，斷崖依舊橫碧。□□獨有千古文章，鏗鍧炳耀，不與名□。□□□□□□，□□□□，□盡□□遠□。□□□□□□，不□□拳石。舉杯相屬，坐還有此客。
壺中天・念奴嬌
作者：翁定（宋）

昔時彭祖，聞道有、八百穹崇遐壽。屈指我公今幾許，歷歲才方七九。七百修齡，更三十七，猶是公之有。此逢誕節，盍須來獻尊酒。好是子舍孫枝，居官領薦，迭復青氈舊。陶令解龜何太早，去作幔亭仙友。只恐九重，思賢夢覺，未屈調羹手。周公居左，魯公還是居右。
菩薩蠻
作者：留元崇（宋）

江頭日落孤帆起。歸心拍拍東流水。山遠不知名。為誰迢遞青。危橋來處路。尚帶瀟湘雨。楚尾與吳頭。一生離別愁。
酹江月・念奴嬌
作者：沈剛孫（宋）

我來訪古。把塵襟、都付一聲鳴櫓。笑把瑤觴波浩蕩，卻憶長鯨吞吐。坐挹高風，骨清毛冷，不作囂塵語。客星何在，謾留遺像江渚。試問澤畔羊裘，當時何事，笑禹弇宮武。金印貂禪誰不愛，只為漢顏巢許。幸有高臺，較他箕潁，未肯輕輸與。酒酣長嘯，翩然誰共飛舉。
念奴嬌
作者：王瀾（宋）

憑高遠望，見家鄉、只在白雲深處。鎮日思歸歸未得，孤負殷勤杜宇。故國傷心，新亭淚眼，更灑瀟瀟雨。長江萬里，難將此恨流去。遙想江口依然，鳥啼花謝，今日誰為主。燕子歸來，雕樑何處，底事呢喃語。最苦金沙，十萬戶盡，作血流漂杵。橫空劍氣，要當一洗殘虜。
滿江紅
作者：吳潛（宋）

紅玉階前，問何事、翩然引去。湖海上、一汀鷗鷺，半帆煙雨。報國無門空自怨，濟時有策從誰吐。過垂虹亭下系扁舟，鱸堪煮。拚一醉，留君住。歌一曲，送君路。遍江南江北，欲歸何處。世事悠悠渾未了，年光冉冉今如許。試舉頭、一笑問青天，天無語。
滿江紅
作者：吳潛（宋）

露驛星程，又還控、西風徵轡。原自有、孔璋書檄，元龍豪氣。蜀道尚驚鼙鼓後，神州正在干戈裡。佐元戎，一柱穩擎天，襄之水。功名事，山林計。人易老，時難值。看新絲一發，甚吾衰矣。轉首從遊十五載，關心契闊三千里。便秋空、邊雁落江南，書來未。
滿江紅
作者：吳潛（宋）

十二年前，曾上到、繡春臺頂。雙腳健、不煩筇杖，透巖穿嶺。老去漸消狂氣習，重來依舊佳風景。想牧之、千載尚神遊，空山冷。山之下，江流水。江之外，淮山暝。望中原何處，虎狼猶梗。句蠡規模非淺近，石苻事業真俄頃。問古今、宇宙竟如何，無人省。
滿江紅
作者：吳潛（宋）

萬里西風，吹我上、滕王高閣。正檻外、楚山雲漲，楚江濤作。何處征帆木末去，有時野鳥沙邊落。近簾鉤、暮雨掩空來，今猶昨。秋漸緊，添離索。天正遠，傷飄泊。嘆十年心事，休休莫莫。歲月無多人易老，乾坤雖大愁難著。向黃昏、斷送客魂消，城頭角。
滿江紅
作者：吳潛（宋）

柳帶榆錢，又還過、清明寒食。天一笑、滿園羅綺，滿城簫笛。花樹得晴紅欲染，遠山過雨青如滴。問江南、池館有誰來，江南客。烏衣巷，今猶昔。烏衣事，今難覓。但年年燕子，晚煙斜日。抖擻一春塵土債，悲涼萬古英雄跡。且芳尊、隨分趁芳時，休虛擲。
滿江紅
作者：吳潛（宋）

擬卜三椽，問何處、水回山曲。朝暮景、清風當戶，白雲藏屋。更得四時瓶貯酒，未輸一品腰圍玉。待千章、手種未成陰，周遮綠。且休殢，陶令菊。也休羨，子猷竹。算百年一夢，誰榮誰辱。喚客烹茶閒話了，呼童取枕佳眠足。但晨香、一炷願天公，時豐熟。
滿江紅
作者：吳潛（宋）

嶽後湘靈，曾孕個、擎天人物。臨古峴、綸巾羽扇，笑驅胡羯。護塞十年高叔子，出師一表儕諸葛。有孤忠、分付與佳兒，真衣缽。劉家驥，馳空闊。薛家鳳，飛橫絕。比君家兄弟，可能豪傑。草木聲名如電掃，氈裘心膽聞風折。待安排、江漢一篇詩，歸來說。
滿江紅
作者：吳潛（宋）

細閱浮生，為甚底、區區碌碌。算只是、信緣隨分，早尋歸宿。造物小兒忺簸弄，翻雲覆雨難擐觸。謾一堆、歲月鬢邊來，跳丸速。田二頃，非無粟。官四品，非無祿。更不知足後，待何時足。恰好園池原自有，近來新創三椽屋。且飢時、吃飯困時眠，平為福。
滿江紅
作者：吳潛（宋）

舉世悠悠，何妨任、流行坎止。算是處、鮮魚羹飯，吃來都美。暇日扁舟清霅上，倦時一枕薰風裡。試回頭、堆案省文書，徒勞爾。南浦路，東溪水。離索恨，飄零意。況星星鬢影，近來如此。萬事盡由天倒斷，三才自有人撐抵。但多吟、康節醉中詩，頻相寄。
滿江紅
作者：吳潛（宋）

歲歲登高，算難得、今年美景。盡斂卻、雨霾風障，霧沈雲暝。遠岫四呈青欲滴，長空一抹明於鏡。更天教、老子放眉頭，邊烽靜。數本菊，香能勁。數朵桂，香尤勝。向尊前一笑，幾多清興。安得便如彭澤去，不妨且作山翁酩。盡古今、成敗共興亡，都休省。
滿江紅
作者：吳潛（宋）

日薄寒空，正澤國、一汀霜葉。過萬里、西風塞雁，數聲哀咽。耿耿有懷天可訊，悠悠此恨誰能說。倚闌干、老淚落關山，平蕪隔。提短劍，腰長鋏。昔壯志，今華髮。有江湖徵棹，水雲深闊。要斬鼪鼯埋九地，可憐烏兔馳雙轍。羨渠儂、健筆掃磨崖，文章別。
滿江紅
作者：吳潛（宋）

乍雨還晴，正輕暖輕寒簾幕。時悵望、故人煙水，鷺翻鷗落。老去可堪離恨結，新來轉覺吟情薄。況等閒、客裡送年華，成揮霍。天一顧，西南角。人萬里，風埃闊。笑長卿歸蜀，錦衣徒著。不是等閒螳臂怒，也休剛道雞聲惡。但千年、往事誤平涼，今番莫。
滿江紅
作者：吳潛（宋）

痴靄頑陰，風掃盡、安排今夕。便放出、一輪金鏡，皎然虛碧。照徹肺肝明似水，是中空洞無他物。倚亭皋、搔首問天公，天應識。人共景，都非昔。君共我，俱成客。且相逢一笑，笙歌簫笛。老去可憐杯酒減，醉來謾把闌干拍。便明朝、煙水掛征帆，還相憶。
滿江紅
作者：吳潛（宋）

客子愁來，閒信馬、到涵空閣。誰為我、斂雲收霧，青天為幕。八萬頃湖如鏡靜，波神護斷東南角。望孤帆、杳杳度微茫，山邀卻。三塞外，紛狐貉。三徑裡，悲猿鶴。笑鴟夷老子，佔他頭著。正使百年能幾許，看來萬事難描摸。問吳王、池館復何如，霜楓落。
滿江紅
作者：吳潛（宋）

試馬東風，且來問、南枝訊息。正小墅、幾株斜倚，數花輕拆。自有山中幽態度，誰知世上真顏色。嘆君家、五嶺我雙溪，俱成客。長塞管，孤城笛。天未曉，人猶寂。有幾多心事，露清月白。好把寒英都放了，莫教春訊能佔得。問竹籬、茅舍景如何，惟渠識。
滿江紅
作者：吳潛（宋）

借問如何，春能好、客懷偏惡。消遣底、閒言閒語，近都慵作。歲月從今休點檢，江湖自古多流落。倚危亭、目斷野雲邊，孤舟泊。人事改，人情薄。退後步，爭先著。且開尊洗盞，為君斟酌。拂拭鳳凰池上景，淒涼猿鶴山中約。更東陽、憔悴到腰圍，渾如削。
哨遍
作者：吳潛（宋）

在晉永和，癸丑暮春，初作蘭亭會。集眾賢，臨峻嶺崇山，有茂林修竹流水。暢幽情，縱無管絃絲竹，一觴一詠佳天氣。於宇宙之中，遊心騁目，此娛信可樂只。念人生相與放形骸。或一室晤言襟抱開。靜躁雖殊，當其可欣，不知老至。然倦復何之。情隨事改悲相系。俯仰間遺蹟，往往俱成陳矣。況約境變遷，終期於盡，修齡短景都能幾。謾古換今移，時消物化，痛哉莫大生死。每臨文吊往一興嗟。亦自悼不能喻於懷。算彭殤、妄虛均爾。今之視昔如契，後視今猶昔。故聊敘錄時人所述，概想世殊事異。後之來者覽斯文，將悠然、有感於此。
水調歌頭
作者：吳潛（宋）

鐵甕古形勢，相對立金焦。長江萬里東注，曉吹卷驚濤。天際孤雲來去，水際孤帆上下，天共水相邀。遠岫忽明晦，好景畫難描。混隋陳，分宋魏，戰孫曹。回頭千載陳跡，痴絕倚亭皋。惟有汀邊鷗鷺，不管人間興廢，一抹度青霄。安得身飛去，舉手謝塵囂。
水調歌頭
作者：吳潛（宋）

皎月亦長有，今夜獨娟娟。浮雲萬里收盡，人在水晶奩。矯首銀河澄澈，搔首金風浩蕩，毛髮亦冷然。宇宙能空闊，磨蟻正迴旋。倩漁翁，撐舴艋，柳陰邊。垂綸下餌，須臾釣得兩三鮮。喚客烹魚釃酒，伴我高吟長嘯，爛醉即佳眠。何用驂鸞去，已是地行仙。
水調歌頭
作者：吳潛（宋）

宛水才停棹，一舸又澄江。巖花籬蕊開遍，時節正重陽。喚起沙汀漁父，攬取一天秋色，無處不瀟湘。有酒時鯨吸，醉裡是吾鄉。濟時心，憂國志，問穹蒼。是非得失，成敗何用苦論量。年事飛烏奔兔，世事崩崖驚浪，此別意茫茫。但願身強健，努力報君王。
水調歌頭
作者：吳潛（宋）

才惜季方去，又更別元方。驚心天上雙鳳，接翅下高岡。萬里瞿塘煙浪，一片昭亭雲月，渺渺正相望。夜雨連風壑，此意獨淒涼。杜鵑聲，猶不住，攪離腸。黃雞白酒，吾意歸興動江鄉。人事紛紛難料，世事悠悠難說，何處問穹蒼。肯落兒曹淚，一笑付滄浪。
水調歌頭
作者：吳潛（宋）

勳業竟何許，日日倚危樓。天風吹動襟袖，身世一輕鷗。山際雲收雲合，沙際舟來舟去，野意已先秋。很石痴頑甚，不省古今愁。郗兵強，韓艦整，說徐州。但憐吾衰久矣，此事恐悠悠。欲破諸公磊塊，且倩一杯澆酹，休要問更籌。星斗闌干角，手摘莫驚不。
沁園春
作者：吳潛（宋）

第一江山，無邊境界，壓四百州。正天低雲凍，山寒木落，蕭條楚塞，寂寞吳舟。白鳥孤飛，暮鴉群注，煙靄微茫鎖戌樓。憑闌久。問匈奴未滅，底事菟裘。回頭。祖敬何劉。曾解把功名談笑收。算當時多少，英雄氣概，到今惟有，廢壠荒丘。夢裡光陰，眼前風景，一片今愁共古愁。人間事，盡悠悠且且，莫莫休休。
沁園春
作者：吳潛（宋）

落雁橫空，亂鴉投樹，孤村暮煙。有漁翁拖網，牧兒戴笠，行從水畔，唱過山前。雲閣還垂，雨低欲墮，何處行人喚渡船。蕭蕭處，更柴門草店，竹外松邊。悽然。倚馬停鞭。嘆客袂征衫歲月遷。既不緣富貴，功名系絆，非因妻子，田宅縈牽。只有寸心，難忘斯世，磊塊輪囷知者天。愁無奈，且三杯濁酒，一枕酣眠。
賀新郎
作者：吳潛（宋）

說著成悽楚。正塵飛、岷峨灩澦，兔嗥孤舞。頗牧禁中留不住，彈壓徵西幕府。便一舸、月汀煙渚。四塞三關天樣險，問何人、自闢鼪鼯路。成敗事，幾今古。荼䕷芍藥春將暮。最無情、飄零柳絮，攪人離緒。屈指秋風吹雁信，應憶西湖夜雨。謾歲月、消磨如許。上下四方男子志，肯臨歧、暱暱兒曹語。呼大白，為君舉。
賀新郎
作者：吳潛（宋）

撲盡征衫氣。小夷猶、尊罍杖履，踏開花事。邂逅山翁行樂處，何似烏衣舊裡。嘆芳草、舞臺歌地。百歲光陰如夢斷，算古今、興廢都如此。何用灑，兒曹淚。江南自有漁樵隊。想家山、猿愁鶴怨，問人歸未。寄語寒梅休放盡，留取三花兩蕊。待老子、領些春意。皎皎風流心自許，盡何妨、瘦影橫斜水。煩翠羽，伴醒醉。
賀新郎
作者：吳潛（宋）

可意人如玉。小簾櫳、輕勻淡濘，道家裝束。長恨春歸無尋處，全在波明黛綠。看冶葉、倡條渾俗。比似江梅清有韻，更臨風、對月斜依竹。看不足，詠不足。曲屏半掩青山簇。正輕寒、夜來花睡，半敧殘燭。縹緲九霞光裡夢，香在衣裳剩馥。又只恐、銅壺聲促。試問送人歸去後，對一奩、花影垂金粟。腸易斷，倩誰續。
賀新郎
作者：吳潛（宋）

又是春殘去。倚東風、寒雲淡日，墮紅飄絮。燕社鴻秋人不問，儘管吳笙越鼓。但短髮、星星無數。萬事惟有彭澤醉，也何妨、袖卷長沙舞。身與世，只如許。闌干拍手閒情緒。便明朝、蒼鷗白鷺，北山南浦。笑指午橋橋畔路，簾幕深深院宇。尚趁得、柳煙花霧。我亦故山猿鶴怨，問何時、歸棹雙溪渚。歌一曲，恨千縷。
賀新郎
作者：吳潛（宋）

煙樹瓜洲岸。望旌旗、獵獵搖空，故人天遠。不似沙鷗飛得渡，直到雕鞍側畔。但徙倚、危闌目斷。自古鍾情須我輩，況人間、萬事思量遍。濤似雪，風如箭。揚州十里朱簾卷。想桃根桃葉，依稀舊家庭院。誰把青紅吹到眼，知有醉翁局段。便回首、舟移帆轉。渺渺江波愁未了，正淮山、日暮雲撩亂。閣酒盞，倚歌扇。
賀新郎
作者：吳潛（宋）

笑口開能幾。把年年、芳情冶思，總拋閒裡。桃杏枝頭春才半，寒食清明又是。但歲月、飆飛川逝。回首秦樓雙燕語，到如今、目斷斜陽外。將往事，試重記。香羅尚有相思淚。算人生、新愁易積，舊歡難繼。水上流紅無覓處，還隔關山萬里。但贏得、新來憔悴。昨夜東風顛狂後，想餘芳、盡是飄零底。詞寫就，倩誰寄。
滿庭芳
作者：吳潛（宋）

漠漠春陰，疏疏春雨，鵓鳩喚起春眠。小園人靜，獨自倚鞦韆。又見飄紅墮雪，芳徑裡、都是花鈿。年年事，閒愁閒悶，掛在綠楊邊。尋思，都遍了，功名竹帛，富貴貂蟬。但身為利鎖，心被名牽。爭似依山傍水，數椽外、二頃良田。無縈絆，炊粳釀秫，長是好花天。
滿庭芳
作者：吳潛（宋）

春水溶溶，春山漠漠，淡煙淺罩輕籠。危樓闌檻，掠面小東風。又是飛花落絮，芳草暗、萬綠成叢。閒徙倚，百年人事，都在畫船中。故園，無恙否，一溪翠竹，兩徑蒼松。更有魚堪釣，有秫堪舂。底事塵驅物役，空回首、社燕秋鴻。功名已，蕭騷短鬢，分付與青銅。
酹江月・念奴嬌
作者：吳潛（宋）

紅塵飛騎，報元戎小隊，踏青南陌。雪浪堆邊呼小渡，吳楚半江分坼。歲月驚心，風埃迷目，相對頭俱白。楊花撩亂，可憐如此春色。誰道燕燕鶯鶯，多情猶自，認得年時客。重唱江南腸斷句，為我滿傾雲液。畫鼓舟移，金鞍人遠，一餉煙波隔。斜陽冉冉，依然無限悽惻。
酹江月・念奴嬌
作者：吳潛（宋）

曉來窗外，正南枝初放，兩花三蕊。千古春風頭上立，羞退穠桃繁李。姑射神遊，壽陽妝褪，色界塵都洗。竹扉松戶，平生所寄聊耳。堪笑強說和羹，此君心事，指高山流水。隴驛淒涼，卻怕被、哀角城頭吹起。此處關情，為他凝佇，淡月清霜裡。巡簷何事，歲寒相誓而已。
酹江月・念奴嬌
作者：吳潛（宋）

半空樓閣，把江山圖畫，一時收拾。白鳥孤飛飛盡處，最好暮天秋碧。萬里西風，百年人事，謾倚闌干拍。凝眸何許，揚州煙樹歷歷。應念老子年來，浮名浮利，已作虛空擲。三徑才尋歸活計，又是飄零為客。回首平生，驚心雙鬢，容易成悽惻。尊前一笑，且由醉帽敧側。
八聲甘州
作者：吳潛（宋）

任渠儂、造物自兒嬉。安能止吾歸。有秋來竹徑，春時花塢，夏裡荷漪。何事東塗西抹，空遣鬢毛稀。矯首看鴻鵠，遠舉高飛。點檢人間今古，問誰為贏局，底是輸棋。謾區區成敗，蟻陣與蝸圍。便掀天卷地勳業，怕山中、拍手笑希夷。如何是，一尊相屬，萬事休知。
八聲甘州
作者：吳潛（宋）

記高岡、兩鳳攬朝暉，翩翻萬里來。向槐廳深處，松廳緊裡，卻立徘徊。一舸風帆煙浪，擬豎錦江桅。聊為玄暉老，共拂塵埃。我亦歸來巖壑，正不妨散誕，笑口頻開。算人間成敗，何用苦驚猜。便江南、求田問舍，把歲寒、三友一圈栽。今宵酒，只消鯨吸，不要論杯。
二郎神
作者：吳潛（宋）

小樓向晚，正柳鎖、一城煙雨。記十里吳山，繡簾朱戶，曾學宮詞內舞。浪逐東風無人管，但脈脈、歲移年度。嗟往事未塵，新愁還織，怎堪重訴。凝佇。問春何事，飛紅飄絮。縱杜曲秦川，舊家都在，誰寄音書說與。野草悽迷，暮雲深黯，渾自替人無緒。珠淚滴，應把寸腸萬結，夜帷深處。
解連環
作者：吳潛（宋）

彩橈芳苑。嗟東風夢斷，燕殘鶯懶。謾記得、標格精神，正雲漲暮天，雨荒閒館。嫩綠殷紅，但回首、一川波暖。想嬌情慧態，倚褪淡妝，畫樓簾卷。吳歌數聲冉冉。料移商變羽，人共天遠。須通道、飛絮遊絲，盡春去春來，景色偷換。掃罷蠻箋，難寄我、濃愁深怨。且如今，問龜問卜，望伊意轉。
漢宮春
作者：吳潛（宋）

樓觀齊雪，正霜明天淨，一雁高飛。江南倦客徙倚，目斷雙溪。憑闌自語，算從來、總是兒痴。青鏡裡，數絲點鬢，問渠何事忘歸。幸有三椽茅屋，更小園隨分，秋實春菲。幾多清風皎月，美景良時。陶賢樂聖，盡由他、歧路危機。須通道，功名富貴，大都磨蟻醯雞。
祝英臺近
作者：吳潛（宋）

碧雲開，紅日麗，宮柳碎繁影。猶記朝回，馬兀夢頻醒。天教一舸江湖，數椽澗壑，漸擺脫、世間塵境。已深省。添買竹塢千畦，荷漪兩三頃。鶴引禽伸，日月嶠壺永。不須甕裡思量，隙中馳騖，也莫管、玉關風景。
祝英臺近
作者：吳潛（宋）

霧霏霏，雲漠漠，新綠漲幽浦。夢裡家山，春透一犁雨。傷心塞雁回來，問人歸未，怎知道、蝸名留住。鏡中覷。近年短髮難簪，絲絲不禁數。蕙帳塵侵，悽切共誰語。被他輕暖輕寒，將人憔悴，正悶裡、梅花殘去。
祝英臺近
作者：吳潛（宋）

旋安排，新捻合，鶯谷共煙浦。好處偏慳，一向風和雨。今朝捱得晴明，拖條藜杖，一齊把、春光黏住。且閒覷。水邊行過幽亭，修竹淨堪數。百舌樓羅，漸次般言語。從今排日追遊，留連光景，但管取、籠燈歸去。
摸魚兒
作者：吳潛（宋）

滿園林、瘦紅肥綠，休休春事無幾。杜鵑喚起三更夢，窗外露澄風細。渾不寐。但目看、一簾夜月移花未。推衾自起。念歲月如流，容顏不駐，鏡裡留無計。人間事。休說賤貧富貴。天公長把人戲。蕭裴曹郭今何在，空有舊聞千紙。君謾試。數青史榮名，到底三無二。浮生似寄。爭似得江湖，煙蓑雨笠，不被蝸蠅系。
喜遷鶯
作者：吳潛（宋）

良辰佳節。問底事，十番九番為客。景物春妍，鶯花日鬧，自是情懷今別。只有思歸魂夢，卻怕杜鵑啼歇。消凝處，正絲楊冉冉，寸腸千折。謾說。臨曲水，修竹茂林，人境成雙絕。俯仰俱陳，彭殤等幻，何許世殊時隔。倚樓碧雲日暮，漠漠遠山千疊，沈醉好，又城頭畫角，一聲聲咽。
千秋歲
作者：吳潛（宋）

水晶宮裡。有客閒遊戲。溪漾綠，山橫翠。柳紓陰不斷，荷遞香能細。撐小艇，受風多處披襟睡。回首看朝市。名利人方醉。蝸角上，爭榮悴。大都由命分，枉了勞心計。歸去也，白雲一片愁空外。
聲聲慢
作者：吳潛（宋）

挨晴拶暖，載酒呼朋，夷猶東圃西園。綠萼枝頭，兩三初破輕寒。平生自甘寂寞，佔冷妝、不為人妍。林逋去，問疏影香暗，誰賦其間。空想故山奇事，正煙橫嶺曲，月浸溪灣。杏錯桃訛，那時青子都圓。惟饒夢窗知處，對翠禽、依約神仙。休引角，怕徵人、淚落塞邊。
青玉案
作者：吳潛（宋）

黃昏先自無情緒。更幾陣、風和雨。閒把樓頭更點數。挑殘燈燼，裝成香縷。此際憑誰訴。新詞舊曲歌還住。欲說相思渺無處。圍定寒爐人不語。暗蛩啾唧，徵鴻嘹唳，憔悴都如許。
青玉案
作者：吳潛（宋）

人生南北如歧路。惆悵方回斷腸句。四野碧雲秋日暮。葦汀蘆岸，落霞殘照，時有鷗來去。一杯渺渺懷今古。萬事悠悠付寒暑。青箬綠蓑便野處。有山堪採，有溪堪釣，歸計聊如許。
江城子
作者：吳潛（宋）

家園十畝屋頭邊。正春妍。釀花天。楊柳多情，拂拂帶輕煙。別館閒亭隨分有，時策杖，小盤旋。採山釣水美而鮮。飲中仙。醉中禪。閒處光陰，贏得日高眠。一品高官人道好，多少事，碎心田。
鷓鴣天
作者：吳潛（宋）

去日春山淡翠眉。到家恰好整寒衣。人歸玉壘天應惜，舟過鬆江月半垂。千萬緒，兩三卮。送君不忍與君違。書來頻寄西邊訊，是我江南愁斷時。
南柯子・南歌子
作者：吳潛（宋）

池水凝新碧，闌花駐老紅。有人獨立畫橋東。手把一枝楊柳、系春風。鵲絆遊絲墜，蜂拈落蕊空。鞦韆庭院小簾櫳。多少閒情閒緒、雨聲中。
踏莎行
作者：吳潛（宋）

紅藥將殘，綠荷初展。森森竹裡閒庭院。一爐香燼一甌茶，隔牆聽得黃鸝囀。陌上春歸，水邊人遠。盡將前事思量遍。流光冉冉為誰忙，小橋佇立斜陽晚。
糖多令・唐多令
作者：吳潛（宋）

白鷺立孤汀。行人長短亭。正垂楊、芳草青青。歲月盡拋塵土裡，又隔日、是清明。日暮碧雲生。魂傷老淚橫。算浮生、較甚浮名。萬事不禁雙鬢改，誰念我、此時情。
謁金門
作者：吳潛（宋）

溪邊屋。不淺不深團簇。野樹平蕪秋滿目。有人閒意足。旋喚一尊醽醁。菱芡煮來新熟。歸去來辭歌數曲。醉時無檢束。
謁金門
作者：吳潛（宋）

東風惡。一片梅花吹落。獨上小樓閒濩索。雲垂天四角。春自於人如昨。人自於春難託。惆悵光陰虛過卻。情懷無處著。
謁金門
作者：吳潛（宋）

庭垂箔。數點楊花飛落。倚遍闌干人寂寞。閒鋪棋一角。客裡春寒偏覺。睡起春衫偏薄。想得故山猿共鶴。笑人身計錯。
鵲橋仙
作者：吳潛（宋）

扁舟昨泊，危亭孤嘯，目斷閒雲千里。前山急雨過溪來，盡洗卻、人間暑氣。暮鴉木末，落鳧天際，都是一團秋意。痴兒呆女賀新涼，也不道、西風又起。
更漏子
作者：吳潛（宋）

柳初眠，花正好。又被雨催風惱。紅滿地，綠垂堤。杜鵑和恨啼。對殘春，消永晝。乍暖乍寒時候。人獨自，倚危樓。夕陽多少愁。
海棠春
作者：吳潛（宋）

天涯芳草迷徵路。還又是、匆匆春去。烏兔裡光陰，鶯燕邊情緒。雲梢霧末，溪橋野渡，盡是春愁落處。把酒勸斜陽，小向花間駐。
卜算子
作者：吳潛（宋）

春事到西湖，處處梅花笑。抖擻長安車馬塵，眼底青山好。身世兩悠悠，歲月間中老。極目煙波萬頃愁，此意誰知道。
卜算子
作者：吳潛（宋）

苕霅水能清，更有人如水。秋水橫邊簇遠山，相對盈盈裡。溪上有鴛鴦，艇子頻驚起。何似收歸碧玉池，長在闌干底。
憶秦娥
作者：吳潛（宋）

嬌滴滴。嬋娟影裡贈橫笛。曾橫笛。一聲腸斷，一番愁織。隔牆頻聽無訊息。龍吟海底難重覓。難重覓。梅花殘了，杏花消得。
長相思
作者：吳潛（宋）

要相逢。恰相逢。畫舫朱簾脈脈中。霎時煙靄重。怨東風。笑東風。落花飛絮兩無蹤。分付與眉峰。
長相思
作者：吳潛（宋）

燕高飛。燕低飛。正是黃梅青杏時。榴花開數枝。夢歸期。數歸期。想見畫樓天四垂。有人攢黛眉。
長相思
作者：吳潛（宋）

上簾鉤。下簾鉤。夜半天街燈火收。有人曾倚樓。思悠悠。恨悠悠。只有西湖明月秋。知人如許悠。
柳梢青
作者：吳潛（宋）

襯步花茵，穿簾柳絮，堆地榆錢。乍暖仍寒，欲晴還雨，春事都圓。午窗睡起厭厭。屋角外、初啼杜鵑。百種淒涼，幾般煩惱，沒個人憐。
柳梢青
作者：吳潛（宋）

斷續殘紅，翩飛去鳥，別岸孤村。傍水樓臺，滿城鐘鼓，又是黃昏。悠悠歲月如奔。正目斷、邊塵塞雲。兩鬢秋風，百年人事，無限消魂。
阮郎歸
作者：吳潛（宋）

軟風輕靄弄晴暉。鵓鳩相應啼。畫堂人靜畫簾垂。闌干獨倚時。閒拾句，困尋棋。沈吟心是非。荼䕷開遍柳花飛。惜春春不知。
訴衷情
作者：吳潛（宋）

幾回相見見還休。說著淚雙流。又聽畫角嗚咽，都和作、一團愁。雲似絮，月如鉤。憶憑樓。蕙蘭情性，梅竹精神，長在心頭。
霜天曉角
作者：吳潛（宋）

雲收霧闢。萬里天空碧。舟過蛾眉亭下，景似舊、人非昔。年事如梭擲。世事如棋弈。撫掌扣舷一笑，今古恨、問誰得。
點絳唇
作者：吳潛（宋）

禁鼓三敲，參旗初掛闌干角。淺屏疏箔。夜氣侵已薄。欸乃吳歌，艇子當溪泊。休休莫。五湖煙浪，不是鴟夷錯。
蝶戀花
作者：吳潛（宋）

野樹梅花香似撲。小徑穿幽，樂意天然足。回首人間名利局。大都一覺黃粱熟。別墅誰家屏簇簇。綺戶疏窗，尚有藏春屋。鏡斷釵分何處續。傷心芳草庭前綠。
蝶戀花
作者：吳潛（宋）

客枕夢迴聞二鼓。冷落青燈，點滴空階雨。一寸愁腸千萬縷。更聽切切寒蛩語。世事翻來還復去。造物兒戲，自古無憑據。利鎖名韁空自苦。星星鬢影今如許。
天仙子
作者：吳潛（宋）

百舌搬春春已透。長驛短亭芳草晝。家山腸斷欲歸人，風宿留。船津候。一夜朱顏煩惱瘦。不用尋思閒宇宙。倦鳥入林雲返岫。小園自有四時花，鋪錦繡。鍾醇酎。盡勝累累懸印綬。
如夢令
作者：吳潛（宋）

插遍門前楊柳。又是清明時候。歲月不饒人，鬢影星星知否。知否。知否。且盡一杯春酒。
如夢令
作者：吳潛（宋）

昨日春衫初試。今日春寒猶殢。待得晚風收，獨上危樓閒倚。閒倚。閒倚。目斷半空煙水。
如夢令
作者：吳潛（宋）

江上綠楊芳草。想見故園春好。一樹海棠花，昨夜夢魂飛繞。驚曉。驚曉。窗外一聲啼鳥。
如夢令
作者：吳潛（宋）

樓外殘陽將暮。江上孤帆何處。搔首立東風，又是少年情緒。凝佇。凝佇。一抹淡煙輕霧。
如夢令
作者：吳潛（宋）

枝上蝶紛蜂鬧。幾樹杏花殘了。幽鳥亦多情，片片閒歸芳草。休掃。休掃。管甚落英還好。
如夢令
作者：吳潛（宋）

鎮日春陰漠漠。新燕乍穿簾幕。睡起不勝情，閒拾瑞香花萼。寂寞。寂寞。沒個人人如昨。
如夢令
作者：吳潛（宋）

庭院深深春寂。還是他鄉寒食。閒利與閒名，謾把光陰虛擲。虛擲。虛擲。知道幾時歸得。
如夢令
作者：吳潛（宋）

閒向園林點檢。又見小桃開遍。切莫便飄零，且為春光留戀。留戀。留戀。待我持杯深勸。
如夢令
作者：吳潛（宋）

一餉園林綠就。柳外鶯聲初透。輕暖與輕寒，又是牡丹花候。花候。花候。歲歲年年人瘦。
如夢令
作者：吳潛（宋）

雨過遠山如洗。雲散落霞如綺。嫩綠與殘紅，又是一般春意。春意。春意。只怕杜鵑催裡。
望江南・憶江南
作者：吳潛（宋）

家鄉好，好處是三春。白白紅紅花面貌，絲絲嫋嫋柳腰身。錦繡底園林。行樂事，都付與閒人。挈榼攜壺從笑傲，踏青挑菜恣追尋。贏得個天真。
望江南・憶江南
作者：吳潛（宋）

家山好，好是夏初時。習習薰風回竹院，疏疏細雨灑荷漪。萬綠結成帷。呼社友，長日共追隨。瀹茗空時還酌酒，投壺罷了卻圍棋。多少得便宜。
望江南・憶江南
作者：吳潛（宋）

家山好，好處是秋來。綠橘黃橙隨市有，巖花籬菊逐時開。管與付尊罍。新築就，別館共閒臺。搖手出離名利窟，掉頭擺脫簿書堆。只在念頭灰。
望江南・憶江南
作者：吳潛（宋）

家山好，好處是三冬。梨慄甘鮮輸地客，魴鯿肥美獻溪翁。醉滴小漕紅。識破了，不用計窮通。下澤車安如駟馬，市門卒穩似王公。一笑等雞蟲。
望江南・憶江南
作者：吳潛（宋）

家山好，結屋在山椒。無事琴書為伴侶，有時風月可招邀。安樂更相饒。伸腳睡，一枕日頭高。不怕兩衙催判事，那愁五鼓趣趨朝。此福要人消。
望江南・憶江南
作者：吳潛（宋）

家山好，底事尚忘歸。但我醉榮還避辱，從渠把是卻成非。跳出世關機。將五十，老相已相催。爭得氣來有甚底，更加官後亦何為。奉勸莫痴迷。
望江南・憶江南
作者：吳潛（宋）

家山好，一室白雲中。時喚道人談命蒂，也呼和尚說禪宗。孔佛老和同。淘汰盡，八面總玲瓏。欲把捉時無把捉，道虛空後不虛空。且問主人公。
望江南・憶江南
作者：吳潛（宋）

家山好，負郭有田園。蠶可充衣天賜予，耕能足食地周旋。骨肉盡團圓。旋五福，歲歲樂豐年。自養雞豚臘裡，新抽韭薺薦春前。活計不須添。
望江南・憶江南
作者：吳潛（宋）

家山好，有底尚縈牽。馬後樂聽餘十載，眼前赤看也多年。滋味只如然。身外事，不用強探拈。自古幾番成與敗，從來百種醜和妍。細算不由賢。
望江南・憶江南
作者：吳潛（宋）

家山好，好處是安居。無事不須幹郡縣，有餘但管濟鄉閭。及早了王租。隨日力，也著幾般書。靜裡精神偏爽快，閒中光景越舒徐。臘月盡工夫。
望江南・憶江南
作者：吳潛（宋）

家山好，無事掛心懷。早課畦丁勸種菜，晚科園戶漫澆花。祗此是生涯。塵世裡，擾擾正如麻。散復聚來羶上蟻，左還右旋壁間蝸。只為那紛華。
望江南・憶江南
作者：吳潛（宋）

家山好，百事盡如如。渴飲飢餐都屬我，倒橫直立總由渠。更不要貪圖。三徑裡，恰好小茅廬。種竹梅松為老伴，養龜猿鶴助清娛。扣戶有樵漁。
望江南・憶江南
作者：吳潛（宋）

家山好，不是撰虛名。世上盛衰常倚伏，天家日月也虧盈。退步是前程。且恁地，卷索了收繩。六宇五胡生口面，三言兩語費顏情。贏得鬢星星。
望江南・憶江南
作者：吳潛（宋）

家山好，凡事看來輕。一壑盡由儂餖飣，三才不欠你稱停。有耳莫閒聽。靜地裡，點檢這平生。著甚來由為皎皎，好無巴鼻弄醒醒。背後有人憎。
浪淘沙
作者：吳潛（宋）

家在敬亭東。老檜蒼楓。浮生何必寄萍蓬。得似滿庭芳一曲，美酒千鍾。萬事轉頭空。聚散匆匆。片帆穩掛曉來風。別後平安真資訊，付與飛鴻。
浪淘沙
作者：吳潛（宋）

長記去年時。雪滿征衣。佳人攜手畫樓西。今日關山千里外，此恨誰知。想見綠窗低。依舊空閨。惜春還是惜花飛。縱有遊蜂偷得去，爭似簾帷。
小重山
作者：吳潛（宋）

溪上秋來晚更宜。夕陽西下處，碧雲堆。誰家舟子採蓮歸。雙白鷺，驚起揹人飛。煙水漸悽迷。漁燈三數點，乍明時。西風一陣白蘋湄。凝佇久，心事有誰知。
昭君怨
作者：吳潛（宋）

小雨霏微如線。人在暮秋庭院。衣袂帶輕寒。睡初殘。脈脈此情何限。惆悵光陰偷換。身世兩沈浮。淚空流。
南鄉子
作者：吳潛（宋）

去歲牡丹時。幾遍西湖把酒卮。一種姚黃偏韻雅，相宜。薄薄梳妝淡淡眉。回首綠楊堤。依舊黃鸝紫燕飛。人在天涯春在眼，悽迷。不比巫山尚有期。
虞美人
作者：吳潛（宋）

美人一舸橫秋水。冉冉煙波裡。綠楊也解織離愁。故向東風搖曳、不能休。是非得失都休計。只有抽身是。橙黃蟹熟正當時。想見雙溪風月、待人歸。
生查子
作者：吳潛（宋）

誰家白麵郎，畫舫朱簾掛。十二列金釵，一局文楸罷。歌舞不知休，醉倒荷花下。歸棹踏煙波，燈火蕪城夜。
武陵春
作者：吳潛（宋）

慘慘悽悽秋漸緊，風雨更瀟瀟。強把爐薰寄寂寥。無語立亭皋。客路十年成底事，水國更停橈。蒼鳥橫飛過野橋。人不似、汝逍遙。
二郎神
作者：吳潛（宋）

小亭徙倚，慢一步、立秋千影。漸夕照林梢，晚風池上，緝緝輕寒嫩冷。又是將他春僝僽，釀一種、花愁花病。空客鬢歲遷，征衫人老，倚樓看鏡。還省。故園多少，紫殷紅凝。窗外曉鶯啼，撫牆金縷，煙柳慵眠乍醒。挑菜踏青，趁蜂隨蝶，長負清明時景。凝佇久，驀聽棋邊落子，一聲聲靜。
滿江紅
作者：吳潛（宋）

為問人生，□要足、何時是足。這個底、蝸名蠅利，但添拘束。便使積官居鼎鼎，假饒累富堆金玉。似浮埃、抹電轉頭空，休迷局。分已定，心能服。宛句畔，昭亭曲。有水多於竹，竹多於屋。閒看白雲歸岫去，靜觀倦鳥投林宿。那借來、拍板與門槌，休掀撲。
瑞鶴仙
作者：吳潛（宋）

小亭山半枕。又一番園林，春事整整。微陰護輕冷。早蜂狂蝶浪，褪黃消粉。闌干日永。數花飛、殘崖斷井。仗何人、說與東風，莫把老紅吹盡。休省。煙江雲嶂，楚尾吳頭，自來多景。愁高悵遠。身世事，但難準。況禁他，東兔西烏相逐，古古今今不問。算鴟夷、辦卻扁舟，箇中殺穩。
賀新郎
作者：吳潛（宋）

一笑春無語。但園林、陰陰綠樹，老紅三數。底事東風猶自妒，片片狂飛亂舞。便燕懶、鶯殘初起。芍藥荼䕷還又是，仗何人、說與司花女。將歲月，浪如許。悠悠倦客停江渚。寄扁舟、浮雲蕩月，棹煙帆雨。留得閒言閒語在，可是卿卿記取。待盡把、愁腸說與。泛梗浮萍無定準，怕吳鱗、楚雁成離阻。歌未了，恨如縷。
水調歌頭
作者：吳潛（宋）

每懷天下士，要與共艱危。誰知暗裡摸索，得此世間奇。卻笑當年坡老，過眼翻迷五色，遇合古難之。訪我鴛湖上，真足慰心期。醉談兵，愁論世，夜闌時。自憐磊塊，近來鬢底兩三絲。目送雲帆西去，腸斷風塵北起，老淚欲垂垂。騏驥思長坂，好鳥擇高枝。
青玉案
作者：吳潛（宋）

十年三過蘇臺路。還又是、匆匆去。迅景流光容易度。鷺洲鷗渚，葦汀蘆岸，總是消魂處。蒼煙欲合斜陽暮。付與愁人砌愁句。為問新愁愁底許。酒邊成醉，醉邊成夢，夢斷前山雨。
水調歌頭
作者：吳潛（宋）

榆塞脫憂責，蘭徑遂遊嬉。吾年逾六望七，休退已稱遲。日日登山臨水，夜夜早眠晏起，豈得不便宜。有酒數杯酒，無事一枰棋。休更□，世途惡，宦久羈。□深林密，去路人物兩忘機。昨日既盟鷗鷺，今日又盟猿鶴，終久以為期。蜀魄不知我，猶道不如歸。
水調歌頭
作者：吳潛（宋）

有客抱幽獨，高立萬人頭。東湖千頃煙雨，占斷幾春秋。自有茂林修竹，不用買花沽酒，此樂若為酬。秋到天空闊，浩氣與雲浮。嘆吾曹，緣五斗，尚遲留。練江亭下，長憶閒了釣魚舟。矧更飄搖身世，又更奔騰歲月，辛苦復何求。咫尺桃源隔，他日擬重遊。
滿江紅
作者：吳潛（宋）

喚出山來，把鷗鷺、盟言輕食。依舊是、江濤如許，雨帆煙笛。歌罷莫愁檀板緩，杯傾白墮瓊酥滴。但驚心、十六載重來，徵埃客。秋風鬢，應非昔。夜雨約，聊相覓。嘆主恩未報，無多來日。故國千年龍虎勢，神州萬里鼪鼯跡。笑謝兒、出手便呼盧，摴蒱擲。
滿江紅
作者：吳潛（宋）

瑪瑙岡頭，左釃酒、右持螯食。懷舊處，磨東冶劍，弄清溪笛。望裡尚嫌山是障，醉中要卷江無滴。這一堆、心事總成灰，蒼波客。嘆俯仰，成今昔。愁易攬，歡難覓。正平蕪遠樹，落霞殘日。自笑頻招猿鶴怨，相期早混漁樵跡。把是非、得失與榮枯，虛空擲。
沁園春
作者：吳潛（宋）

夜雨三更，有人敧枕，曉簷報晴。算頑雲痴霧，不難掃蕩，青天白日，元自分明。權植油幢，聊張皂纛，坐聽前騶鼓角鳴。君休詫，豈宣申南翰，成旦東征。鴻冥。哽噎秋聲。正萬里榆關未罷兵。幸揚州上督，為吾石友，荊州元帥，是我梅兄。約束鯨鯢，奠安鼪鼠，更使嵎夷海晏清。連宵看，怕天狼隱耀，太白沈槍。
沁園春
作者：吳潛（宋）

笑指頹齡，迴圈雌甲，卦數已圓。嘆蜀公高潔，休官去歲，溫公耆舊，入社今年。底事崎嶇，蒼顏白髮，猶擁貔貅護海堧。君恩重，算何能報國，未許歸田。遙憐。宛居山前。正水漲溪肥系釣船。縱葵榴花鬧，菖蒲酒美，都成客裡，爭似家邊。寄語兒曹，若為翁壽，只把鷗盟更要堅。翁還祝，願欃槍日靜，䆉稏雲連。
沁園春
作者：吳潛（宋）

二十年前，君王東顧，詔牧此州。念昔時豪傑，猶難闢闔，如金老大，卻更遲留。四載相望，三春又半，邂逅劭農得縱遊。田疇事，是桑條正長，麥含初抽。悠悠。身世何求。算七十迎頭合罷休。謾繞堤旌纛，牽連鷁棹，喧天鼓吹，斷送龍舟。翠巘層邊，碧雲堆處，一擔擔來天外愁。如何好，且同斟綠醑，自課清謳。
寶鼎現
作者：吳潛（宋）

晚風微動，淨掃天地，雲裾霞綺。將海外、銀蟾推上，相映華燈輝萬砌。看舞隊、向梅梢然晝，丹焰玲瓏玉蕊。漸陸地、金蓮吐遍，恰似樓臺臨水。老子歡意隨人意。引紅裙、釵寶鈿翠。穿夜市、珠筵玳席。多少吳謳聯越吹。繡幕卷、散繽紛香霧，籠定團圓錦裡。認一點、星球掛也，士女桃源洞裡。聞說舊日京華，般百戲、燈棚如履。待端門排宴，三五傳宣禁侍。願樂事、這回重見，喜慶新開起。瞻聖主、齊壽南山，勢拱東南百二。
晝錦堂
作者：吳潛（宋）

綺轂團成，珠璣搦就，極目燈火樓臺。七子八仙三教，耍隊相挨。管簫笙簧相間鬥，遠如聲韻碧霄來。環千炬，寶柵絳紗，雲球霧袞交加。千里人笑樂，遊妓合、脂塵香靄籠街。盡道今宵節物，天與安排。晚來風陣全收了，夜闌還放月兒些。休辭醉，長願每年時候，一樣情懷。
賀新郎
作者：吳潛（宋）

未是全衰暮。但相思、昭亭數曲，水村煙墅。只比兒兒額上壽，尚有時光如許。況坎子、常交離午。須信火龍能陸戰，更驅他、水虎蟠滄浦。崑崙頂，時飛度。東皇驀向崑崙遇。道如今、金階玉陛，待卿闊步。猶恐荊人攀戀切，未放征帆高舉。怕公去、狐狸嗥舞。江漢一時誰作者，想聲聲、贊祝明良聚。天下久，望霖雨。
賀新郎
作者：吳潛（宋）

拍手闌干外。想回頭、人非物是，不知何世。萬事情知都是夢，聊復推遷夢裡。也幻出、雲山煙水。白白紅紅雖褪盡，盡倡條、浪蕊皆春意。時可醉，醉扶起。瀛洲舊說神仙地。奈江南、猿啼鶴淚，怨懷如此。三五阿婆塗抹遍，多少殘櫻剩李。又過雨、亭皋初霽。慚愧故人相問訊，但一回、一見蒼顏耳。誰念我，鷦鷯志。
賀新郎
作者：吳潛（宋）

宇宙原無外。問當年、渠緣底事，強逃人世。爭似劉郎栽種後，長恁玄都觀裡。何用羨、武陵溪水。一見桃花還一笑，領春工、千古無窮意。兒女恨，且收起。洞中空闊多閒地。但人間、羊腸九折，未能知此。我已衰翁君漸老，那復顛張醉李。看翻覆、雨陰風霽。捱得清和時候了，艤扁舟、只待歸來耳。惟處靜，解吾志。
賀新郎
作者：吳潛（宋）

了卻兒痴外。撰園林、亭臺館榭，謾當吾世。紅楯朱橋相映帶，人在百花叢裡。更依約、垂楊襯水。檜柏芙蓉橙桂菊，也還須、收拾秋冬意。閒坐久，忽驚起。繁華寂寞千年地。便淵明、桃源記在，幾人知此。雙手上還銀菟印，趁得東風行李。看鄮嶺、鄞江澄霽。從此歸歟無一欠，但君恩、天大難酬耳。嗟倦鳥，投林志。
賀新郎
作者：吳潛（宋）

雪鬢難重綠。但け然、黃庭境界，抱藏龜六。也向無何鄉里去，白墮舟邊漾淥。算種種、塵緣都足。爭那名韁猶系絆，盡辜他、猿鶴雙溪曲。時又夏，暑將溽。虛舟飄瓦何煩歜。奈羊腸、千歧萬折，近來純熟。悵望老仙煙水外，惟把江雲送目。想裴墅、碧梧金竹。安得結廬相近傍，買閒田、數畝躬耕築。已夢斷，大槐國。
賀新郎
作者：吳潛（宋）

燕子呢喃語。小園林、殘紅剩紫，已無三數。綠葉青枝成步障，空有蜂旋蝶舞。又寶扇、輕搖初暑。芳沼拳荷舒展盡，便回頭、亂擁宮妝女。驚歲月，能多許。家山占斷鳧鷗渚。最相宜、嵐煙水月，霧雲霏雨。三島十洲雖鐵鑄，難把歸舟系取。且放我、漁樵為與。從此細斟昌歜酒，況神仙洞府無邀阻。何待結，長生縷。
賀新郎
作者：吳潛（宋）

碧沼橫梅屋。水平堤、雙雙翠羽，引雛偷浴。倚戶無人深院靜，猶憶棋敲嫩玉。還又是、朱櫻初熟。手綰提爐香一炷，黯消魂、佇立闌干曲。閒轉步，數修竹。新來有個眉峰蹙。自王姚、後魏都褪，只成愁獨。鳳帶鸞釵宮樣巧，爭奈腰圈倦束。謾困倚、雲鬟堆綠。淡月簾櫳黃昏後，把燈花、印約休輕觸。花燼落，淚珠簌。
賀新郎
作者：吳潛（宋）

寶扇驅纖暑。又淒涼、蒲觴菰忝，異鄉重午。巧索從來無人系，惟對榴花自語。也何用、謳秦舞楚。生愧孟嘗攙一日，嘆三千、客汗揮成雨。如伯始，謾臺傅。迴圈浩劫無終古。但坤牛、乾馬抽換，是長生譜。安得箋天天便許，歸鍊金翁木父。問海運、爭如穴處。一笑流行還坎止，算陳陳、往事俱灰土。南墅鶴，想思主。
暗香
作者：吳潛（宋）

曉霜一色。正恁時隴上，徵人橫笛。驛史不來，借問孤芳為誰折。休說和羹未晚，都付與、逋仙吟筆。算只是，野店疏籬，樵子共爭席。寒圃，眾籟寂。想暗裡度香，萬斛堆積。惱他鼻觀，巡索還無最堪憶。萼綠堂前一笑，封老幹、苔青莓碧。春漏也，應念我、要歸未得。
疏影
作者：吳潛（宋）

佳人步玉。待月來弄影，天掛參宿。冷透屏幃，清入肌膚，風敲又聽簷竹。前村不管深雪閉，猶自繞、枝南枝北。算平生、此段幽奇，佔壓百花曾獨。閒想羅浮舊恨，有人正醉裡，姝翠蛾綠。夢斷魂驚，幾許清涼，卻是千林梅屋。雞聲野渡溪橋滑，又角引、戌樓悲曲。怎得知、清足亭邊，自在杖藜巾幅。
暗香
作者：吳潛（宋）

雪來比色。對澹然一笑，休喧笙笛。莫怪廣平，鐵石心腸為伊折。偏是三花兩蕊，消萬古、才人騷筆。尚記得，醉臥東園，天幕地為席。回首，往事寂。正雨暗霧昏，萬種愁積。錦江路悄，媒聘音沈兩空憶。終是茅簷竹戶，難指望、凌煙金碧。憔悴了、羌管裡，怨誰始得。
疏影
作者：吳潛（宋）

寒梢砌玉。把膽瓶頓了，相伴孤宿。寂寞幽窗，篩影橫斜，宜松更自宜竹。殘更蝶夢知何處，□只在、昭亭山北。問平生、雪壓霜欺，得似老枝擎獨。何事胭脂點染，認桃與辨杏，枝葉青綠。莫是冰姿，改換紅妝，要近金門朱屋。繁華豔麗如飛電，但宛轉、斷歌零曲。且不如、藏白收香，旋學世間邊幅。
暗香
作者：吳潛（宋）

澹然絕色。記故園月下，吹殘龍笛。悵望楚雲，日日歸心大刀折。猶怕冰條冷蕊，輕點汙、丹青凡筆。可怪底，屈子離騷，蘭蕙獨前席。院宇，深更寂。正目斷古邗，暮靄凝積。何郎舊夢，四十餘年尚能憶。須索梅兄一笑，但矯首、層霄空碧。春在手、人在遠，倩誰寄得。
疏影
作者：吳潛（宋）

嗤瓊笑玉。向畫堂可肯，風露邊宿。耐凍禁寒，便瘦宜枯，前生莫是孤竹。從來不上春工譜，夢不到、沈香亭北。算只消、澹影疏香，伴個幽棲人獨。莫待痴蜂呆蝶，倩青女捺住，多少紅綠。落雁寒蘆，翠鳥冰枝，近傍三間茅屋。□□□□□□□，□□□、□□□□。想這般，夷曠襟懷，渺視乾員坤幅。
暗香
作者：吳潛（宋）

九垓共色。想洛濱劍客，吹呼長笛。貏豸老松，別樹平欺爛柯折。應是千官鶴舞，騰賀表、誰家椽筆。賜宴也，內勸宣來，真個是瑤席。休怪，巷陌寂。有一種可人，掃了還積。悲飢閉戶，僵臥袁安我偏憶。凝望天童列嶂，誰大膽、偷藏遙碧。待問訊、清友看，怕難認得。
疏影
作者：吳潛（宋）

千門委玉。是個人富貴，才隔今宿。冒棟摧簷，都未商量，呼童且伴庭竹。千蹊萬徑行蹤滅，渺不認、溪南溪北。問白鷗，此際誰來，短艇釣魚翁獨。偏愛山茶雪裡，放紅豔數朵，衣素裳綠。獸炭金爐，羔酒金鍾，正好笙歌華屋。敲冰煮茗風流襯，念不到、有人洄曲。但老農、歡笑相呼，麥被喜添全幅。
水龍吟
作者：吳潛（宋）

十洲三島蓬壺，是花錦、一團裝就。輕車細輦，綺羅香裡，夜光如晝。朱戶笙簫，畫樓簾幕，有人回首。想金蓮燦爛，星球縹緲，那風景、年時舊。應唸白頭太守。怎紅旗、六街穿透。鋪排玳席，追陪珠履，且釃春酎。楚舞秦謳，半慵鶯舌，疊翻鴛袖。把千門喜色，萬家和氣，祝君王壽。
永遇樂
作者：吳潛（宋）

和氣燻來，這般光景，管無風雨。畫棟朱甍，錦坊繡巷，娘子將嫫母。星球高掛，燈樓趲出，良夜正消增五。遨頭事，牙旗鐵馬，且還那時鄞府。甘泉見說，捷書頻奏，漸次不煩顰鼓。雙鳳雲間，六鰲海上，祝讚齊手舞。三呼聲裡，君王萬壽，歲歲傳柑笑語。便都把，昇平舊曲，腔兒旋補。
永遇樂
作者：吳潛（宋）

天上人間，這般光景，管無風雨。繡戶珠簾，錦坊花巷，戲隊將嫫母。月扇團圓，星球燦爛，路偏市三街五。昇平事，牙旗鐵馬，且還舊家藩府。三垂見說，凱歌頻奏，漸次不煩顰鼓。雙鳳雲間，六鰲塵外，想間都人歡舞。火城春近，金蓮地市，消夜果邊曾語。如今但，梅花紙帳，睡魔欠補。
永遇樂
作者：吳潛（宋）

祝告天公，放燈時節，且收今雨。萬戶今門，六街三市，綻水晶雲母。香車寶馬，珠簾翠幕，不怕禁更敲五。霓裳曲，驚回好夢，誤遊紫宮朱府。沈思舊日京華，風景逗曉，猶聽戲鼓。分鏡圓時，斷釵合處，倩笑歌與舞。如今閒院，蜂殘蛾褪，消夜果邊自語。虧人日煞，梅花紙帳，權將睡補。
隔浦蓮・隔浦蓮近拍
作者：吳潛（宋）

蘭橈環城數疊。霧雨侵簾箔。翠竹交蒼樹，幽鳥聲聲如答。葦岸遊綠鴨。暮山合。天際濃雲罨，水周幣。提攜一醉，濁賢清聖歡洽。瀛洲美景，盡道東南都壓。今日愁顏回笑頰。飛屧。且將萱草歸插。
隔浦蓮・隔浦蓮近拍
作者：吳潛（宋）

扇荷偷換羽葆。院宇人聲窈。獨步亭皋下，闌干並、棲幽鳥。新雨抽嫩草。簷花鬧。一片萍鋪沼。燕雛小。書空底事，那堪手版持倒。今來古往，幾見北邙人曉。鄉號無何但日到。休覺。陶然身世塵表。
水調歌頭
作者：吳潛（宋）

小隊旌旗出，畫鷁倚嵩竹。青秧白水無際，中有一犁耕。聽得田翁相語，今歲時年恰好，眨眼是秋成。老守何能解，持此報皇明。望家山，千里外，楚雲平。良田二頃，非村非郭枕柴局。況有簷林香透，更有楊堤陰合，魂夢每宵征。巴得西風起，吾亦文前程。
水調歌頭
作者：吳潛（宋）

老圃無關鎖，放客意中行。頗欣天地開闊，煙釣與雲耕。荷長亭亭翠蓋，竹長森森翠葆，景緻鬧裝成。幾樹榴花發，映水色偏明。綺樓空，金屋靜，恨難平。鼓笙瀟笛，誰憐冷落暗塵局。回首百年人事，轉眼幾番今古，日邁月俱徵。且盡一杯酒，退步是前程。
水調歌頭
作者：吳潛（宋）

過了中秋後，今夜月方佳。看來前夜圓滿，才自闕些些。掃盡烏雲黑霧，放出青霄碧落，恰似我情懷。把酒自斟酌，脫落到形骸。問渠儂，分玉鏡，斷金釵。少年心事，不知容易鬢邊華。千古天同此月，千古人同此興，不是旋安排。安得高飛去，長以月為家。